CELEX: 32006D0126
Language: mt
Date: 2006-02-14 00:00:00
Title: Deċiżjoni tal-Kunsill ta’ l- 14 ta’ Frar 2006 li temenda d-Deċiżjonijiet 98/161/KE, 2004/228/KE u 2004/295/KE fir-rigward ta’ l-estensjonijiet tal-miżuri li jipprevjenu l-evażjoni tat-taxxa fuq il-valur miżjud fis-settur ta’ l-iskart (il-verżjonijiet bl-Olandiż, bl-Ispanjol u bit-Taljan biss huma awtentiċi)

29.9.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               245
            
         DEĊIŻJONI TAL-KUNSILL
   ta’ l-14 ta’ Frar 2006
   li temenda d-Deċiżjonijiet 98/161/KE, 2004/228/KE u 2004/295/KE fir-rigward ta’ l-estensjonijiet tal-miżuri li jipprevjenu l-evażjoni tat-taxxa fuq il-valur miżjud fis-settur ta’ l-iskart
   (il-verżjonijiet bl-Olandiż, bl-Ispanjol u bit-Taljan biss huma awtentiċi)
   (2006/126/KE)
   IL-KUNSILL TA' L-UNJONI EWROPEA,
   Wara li kkunsidra s-sitt Direttiva tal-Kunsill (77/388/KEE) tas-17 ta' Mejju 1977 dwar l-armonizzazzjoni tal-liġijiet ta' l-Istati Membri fir-rigward ta’ taxxi fuq id-dħul mill-bejgħ - Sistema komuni ta' taxxa fuq il-valur miżjud; bażi uniformi ta’ valutazzjoni (1), u b’mod partikolari l-Artikolu 27 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               Skond l-Artikolu 27(1) tad-Direttiva tal-Kunsill 77/388/KEE, il-Kunsill, li jaġixxi unanimament fuq proposta mill-Kummissjoni, jista' jawtorizza kwalunkwe Stat Membru li japplika miżuri speċjali għal deroga minn dik id-Direttiva, sabiex jissimplifika l-proċedura tal-ħlas ta' taxxa fuq il-valur miżjud (VAT) jew iwaqqaf milli jseħħu ċertu tip ta' evażjoni jew evitar tat-taxxa.
            
         
               (2)
            
            
               B’ittra reġistrata mis-Segretarjat-Ġenerali tal-Kummissjoni fil-25 ta’ Ottubru 2005 ir-Renju ta' l-Olanda (hawn aktar 'il quddiem “l-Olanda”) talab estensjoni tad-Deċiżjoni tal-Kunsill 98/161/KE tas-16 ta’ Frar 1998 li tawtorizza lil Olanda li japplika miżura ta' deroga mill-Artikoli 2 u 28a(1) tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta' l-Istati Membri li għandhom x’jaqsmu mat-taxxa fuq id-dħul mill-bejgħ (2).
            
         
               (3)
            
            
               B’ittra rreġistrata mis-Segretarjat-Ġenerali tal-Kummissjoni fit-3 ta’ Awissu 2005 ir-Renju ta' Spanja (hawn aktar 'il quddiem “Spanja”) talab estensjoni tad-Deċiżjoni tal-Kunsill 2004/228/KE tas-26 ta’ Frar 2004 li tawtorizza lil Spanja li tapplika miżura ta' deroga mill-Artikolu 21 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta' l-Istati Membri li għandhom x’jaqsmu mat-taxxa fuq id-dħul mill-bejgħ (3).
            
         
               (4)
            
            
               B’ittra rreġistrata mis-Segretarjat-Ġenerali tal-Kummissjoni fis-26 ta’ Settembru 2005 ir-Repubblika Taljana (hawn aktar 'il quddiem “l-Italja”) talbet estensjoni mid-Deċiżjoni tal-Kunsill 2004/295/KE tat-22 ta’ Marzu 2004 li tawtorizza lill-Italja li tapplika miżura ta' deroga mill-Artikoli 21 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta' l-Istati Membri li għandhom x’jaqsmu mat-taxxa fuq id-dħul mill-bejgħ (4).
            
         
               (5)
            
            
               B’konformità ma’ l-Artikolu 27(2) tad-Direttiva 77/388/KEE, il-Kummissjoni infurmat lill-Istati Membri l-oħra bit-talbiet imressqa. F’ittri datati 27 ta’ Ottubru 2005 u 7 ta’ Settembru 2005; u l-25 ta’ Ottubru 2005, il-Kummissjoni innotifikat lill-Olanda, lil Spanja u lill-Italja rispettivament li kellha l-informazzjoni kollha li kkunsidrat meħtieġa biex tivvaluta t-talbiet individwali.
            
         
               (6)
            
            
               Id-Deċiżjoni 98/161/KE tawtorizza lill-Olanda li tapplika, sal-31 ta’ Diċembru 1999, ċerti miżuri biex tevita l-evażjoni li għandha x’taqsam mal-forniment u l-akkwist intra-komunitarju tal-materjali użati u ta’ l-iskart. Id-Deċiżjoni tal-Kunsill 2000/435/KE tad-29 ta' Ġunju 2000 (5) testendi d-data ta’ l-iskadenza għad-Deċiżjoni 98/161/KE sal-31 ta’ Diċembru 2003. Sussegwentement din kienet segwità bid-Deċiżjoni tal-Kunsill 2004/514/KE ta' l-14 ta' Ġunju 2004 (6) li testendi ulterjorment l-awtorizzazzjoni mogħtija taħt id-Deċiżjoni 98/161/KE sad-data preċedenti tad-dħul fis-seħħ ta’ skema speċjali għall-applikar tal-VAT fuq is-settur tar-riċiklaġġ ta’ l-iskart jew il-31 ta’ Diċembru 2005.
            
         
               (7)
            
            
               Id-Deċiżjoni 2004/228/KE tawtorizza lil Spanja li tapplika miżura biex tipprevjeni l-evażjoni tal-VAT fis-settur tar-riċiklaġġ ta’ l-iskart. Id-Deċiżjoni msemmija tiskadi fid-data preċedenti tad-dħul fis-seħħ ta’ skema speċjali għall-applikar tal-VAT fuq is-settur tar-riċiklaġġ ta’ l-iskart jew il-31 ta' Diċembru 2005.
            
         
               (8)
            
            
               Id-Deċiżjoni 2004/295/KE tawtorizza lill-Italja li tapplika miżura biex tipprevjeni l-evażjoni tat-taxxa fis-settur tar-riċiklaġġ ta’ l-iskart. Id-Deċiżjoni msemmija tiskadi fid-data preċedenti tad-dħul fis-seħħ ta’ skema speċjali għall-applikar tal-VAT fuq is-settur tar-riċiklaġġ ta’ l-iskart jew il-31 ta' Diċembru 2005.
            
         
               (9)
            
            
               Il-miżuri huma proporzjonati ma’ l-għanijiet immirati minħabba li huma intenzjonati li japplikaw għal fornimenti speċifiċi li fihom riskju konsiderevoli ta’ evażjoni tat-taxxa.
            
         
               (10)
            
            
               Il-kwistjonijiet li jiġġustifikaw fid-dritt u fil-fatt l-applikar ta’ dawn il-miżuri speċjali partikolari għadhom ma nbidlux u għadhom jgħoddu. Madankollu, fis-16 ta’ Marzu 2005 il-Kummissjoni preżentat proposta għal Direttiva tal-Kunsill li temenda d-Direttiva 77/388/KEE rigward ċertu miżuri biex jissimplifikaw il-proċedura għall-ħlas tat-taxxa fuq il-valur miżjud u biex tassisti l-indirizzar ta' l-evażjoni u l-evitar tat-taxxa, u li tirrevoka ċerti Deċiżjonijiet li jagħtu derogi.. Id-Direttiva proposta, jekk tiġi adottata, tagħti s-setgħa lill-Istati Membri li jaħtru reċipjent ta' ċerti oġġetti u servizzi fis-settur ta' l-iskart bħala l-persuni responsabbli mill-ħlas tat-taxxa.
            
         
               (11)
            
            
               Konsegwentement, jeħtieġ li tiġi estiża l-applikazzjoni tad-Deċiżjonijiet 98/161/KE, 2004/228/KE u 2004/295/KE, sal-31 ta' Diċembru 2009 jew sad-data tad-dħul fis-seħħ ta' l-iskema speċjali għall-applikar tal-VAT għas-settur tar-riċiklaġġ ta' l-iskart li jemenda d-Direttiva 77/388/KEE, skond liema minnhom isseħħ l-ewwel.
            
         
               (12)
            
            
               L-estensjoni tad-deroga m'għandha ebda impatt negattiv fuq ir-riżorsi tal-Komunità stess li jirriżultaw mill-VAT, u lanqas għandha xi effett fuq l-ammont tal-VAT imħallas fl-istadju finali tal-konsum,
            
         
               (13)
            
            
               Sabiex tkun assigurata l-kontinwita legali, din id-Deċiżjoni għandha tapplika mill-1 ta' Jannar 2006,
            
         ADOTTAT DIN ID-DEĊIŻJONI:
   Artikolu 1
   Fl-Artikolu 1 tad-Deċiżjoni 98/161/KE, id-data “31 ta’ Diċembru 2005” għandha tiġi mibdula bid-data “31 ta’ Diċembru 2009”
   Artikolu 2
   Fl-Artikolu 3 tad-Deċiżjoni 2004/228/KE, id-data “31 ta’ Diċembru 2005” għandha tiġi mibdula bid-data “31 ta’ Diċembru 2009”
   Artikolu 3
   Fl-Artikolu 3 tad-Deċiżjoni 2004/295/KE, id-data “31 ta’ Diċembru 2005” għandha tiġi mibdula bid-data “31 ta’ Diċembru 2009”
   Artikolu 4
   Din id-Deċiżjoni għandha tapplika mill-1 ta' Jannar 2006.
   Artikolu 5
   Din id-Deċiżjoni hija indirizzata lir-Renju ta’ l-Olanda, ir-Renju ta’ Spanja u r-Repubblika Taljana.
   
      Magħmul fi Brussell, nhar il-14 ta’ Frar 2006.
      
         
            Għall-Kunsill
         
         
            Il-President
         
         K.-H. GRASSER
      
   
   
      (1)  ĠU L 145, tat-13.6.1977, p. 1. Id-Direttiva kif emendata l-aħħar bid-Direttiva 2004/66/KE (ĠU L 168, ta’ l-1.5.2004, p. 35).
   
      (2)  ĠU L 53, ta’ l-24.2.1998, p. 19. Id-Deċiżjoni kif emendata l-aħħar bir-Regolament Nru 2004/514/KE (ĠU L 219, tad-19.6.2004, p. 11).
   
      (3)  ĠU L 70, tad-9.3.2004, p. 37.
   
      (4)  ĠU L 97, ta’ l-1.4.2004, p. 63.
   
      (5)  ĠU L 172, tat-12.7.2000, p. 24.
   
      (6)  ĠU L 219, tad-19.6.2004, p. 11.